**1. dia – A Baranya megyei sváb népviselet területi különbségei**

Tisztelt zsűri, kedves hallgatóság! Tengler Johanna vagyok a Ciszterci Rend pécsi Nagy Lajos Gimnáziumából. Kutatásom során a Baranya vármegyei sváb népviselet területi különbségeit, azon belül annak egy központi elemét, a réklit vizsgáltam.

**2. dia – Tartalomjegyzék**

Előadásom során a következő témákra szeretnék kitérni:

Először szeretnék szót ejteni a dunai svábokról, majd viseletük egy különleges darabjáról, a rékliről. Ezután szeretném részletesebben bemutatni kutatásomat, a hipotézist és a viseletek összegyűjtésének rendszerét, kitérve az eredményekre, ennek részeként összehasonlítva két eredeti, saját gyűjtésből származó réklit.

**3. dia – A dunai svábok** (=Donauschwaben)

A dunai svábok jelentős része a 18. század közepén érkezett Magyarországra és telepedett le a Duna térségében, majd a 19. században olvadt be a magyar társadalomba. Nagy részük Baranyában él – vagy élt egykor -, így hagyományőrzőként és a német nemzetiséghez tartozóként rendkívül sokat jelent, hogy a baranyai svábság pótolhatatlan értékeit itt, Önöknek is átadhatom.

A svábság a legtöbbeknek „csak” a „mai Magyarország területén élő, német nyelvű népcsoportot” jelenti. Számomra sokkal többet jelent ennél. A kultúrámat jelenti, a hagyományaimat, a múltamat és a felmenőimet; Rézikét, a dédimamámat, ahogy haláláig népviseletben jár, mert számára is ugyanazt jelenti, amit nekem is: az életét.

Mikor (ugyanezen okból) elkezdtem megismerni a környező falvak viseleteit, a német nemzetiségi viseletek egyik központi darabján fedeztem fel a legnagyobb különbségeket. Egymáshoz viszonylag közel található települések viseletei közt jelentős eltéréseket, míg egymástól messzebb fekvő falvak esetében egyezéseket és hasonlóságokat figyeltem meg, különösen a sváb viseletek egyik legkülönlegesebb darabjában: a rékliben.

**4. dia – Mi a rékli?**

A képeken a dédimamám rokonai, barátai láthatók villányi sváb népviseletben, háttérben a templommal, ünnepi viseletben indultak haza egy esküvő után.

Ami rajtam van, az egy babarci sváb népviselet, ugyanígy ünnepi, ugyanígy templomba hordom: hasonló ahhoz, ami a képeken látható, de mégsem teljesen ugyanolyan. Sőt, igazából csak alapjaiban egyezik.

A sváb rékli az ing fölött kiskabátként hordott, általában karcsúsítva szabott, vagy derékhoz simuló vagy lebegő aljú felsőrész.

Egy rékliből rengeteg mindent megtudhatunk, viselője anyagi helyzetétől és életkorától egészen születési helyéig és származásáig, hiszen viseletüket helyben, saját maguk varrták. Részben mindezek miatt döntöttem úgy, hogy felkutatom és összegyűjtöm a vármegyénkben fellelhető rékliket, igyekezve feltérképezni és átfogó képet adni megyénk sváb viseleteiről.

**5. dia - Hipotézis**

Az volt az előfeltevésem, hogy a Baranya vármegyei sváb népviseletekben településenként megfigyelhető eltérések felderíthetők/beazonosíthatók és okaik kategorizálhatók.

**6. dia – \*térkép\***

Elsősorban a lakóhelyem környéki településeken, a villányi járásban kezdtem kutatásomat. Német nemzetiségi hagyományőrző egyesületek tagjaként először a környéken fellelhető csoportok vezetőit kerestem meg. Beszéltem német önkormányzatok tagjaival, sváb viseleteket varró viseletkészítővel, sváb kézműves körök rangidős tagjaival, akik első kézből meséltek nekem viseleteikről.

Ezután terjesztettem ki kutatásomat Baranya vármegye többi részére; kíváncsi voltam, miféle különbségeket és hasonlóságokat fedezhetek fel és vajon mi okozhatja ezeket?

A fenti térképen láthatók jelöve azok a települések, ahonnan vagy eredeti viseleteket, vagy archív képeket sikerült gyűjtenem, evvel feltérképezve a magyarországi németség egy jelentős részének viseleteit.

**7. dia – \*táblázat adatokkal\***

A fenti táblázatokon látszik, szemléltetésképp, hogy az általam vizsgált települések közül melyek a legnagyobb német nemzetiségi aránnyal lakottak, és ezen nemzetiségi lakosok aránya (pontosan) mennyi volt az 1941-es évben 2011-hez viszonyítva.

**8. dia – \*szempontok\***

A réklik összehasonlítása és eltéréseik, hasonlóságaik lejegyzése során a következő szempontok alapján haladtam:

1. Szabás: a rékli testhezálló, karcsúsított, vagy lebegő aljú és lazább? Van-e úgynevezett „kifliujja”? Milyen varrott díszítési elemei, számedlijei vannak, ha vannak egyáltalán? A hajtások milyen irányban vannak levarrva, ha vannak egyáltalán? (Újpetrén és Vokányban például testhez simuló, Villányban és Véménden viszont lebegő aljú réklit hordtak)
2. Anyag: Milyen alapanyagot használtak a viselet elkészítéséhez, van-e bélése? (A viselet anyagából merőben következtethetünk arra, hogy hétköznap vagy ünnepekkor hordták, hiszen az ünnepekkor viselt bársonyt és selyembrokátot biztosan nem vették fel mindennapi teendőkhöz.)
3. Szín: Milyen színű az alapanyag és milyen színűek az ezt díszítő motívumok? (Ebből a viselője anyagi helyzetére következtethetünk, az újpetrei svábokat például a környező falvak lakói azért tartották gazdagoknak, mert az ünnepi viseletük selyembrokát anyaga kétszínű volt, fekete alapon színes virágmotívumokkal.)
4. Minta: Milyen mintákat nyomtak, hímeztek az anyagra? (Vokányban például gyakoriak voltak a sorminták, míg Újpetrén a rózsákat és tavirózsákat kedvelték, Villányban pedig többnyire semmilyen minta nem díszítette a rékliket)
5. Díszítés: Hogyan díszítették fel a gallérokat, szegélyeket, ujjakat? Milyen díszítésekkel tették egyedivé viseletüket? (Általában széles, fekete csipkét használtak, úgy találtam, hogy igazán tehetős családokban ezeket színesre is hímezték, Szederkényen viszont zsinór- és gyöngydíszítés található a szegélyeken.)

**9. dia – \*Villányi vs. újpetrei selyembrokát rékli\***

Kutatásom első sorban ezzel a két darabbal indult: két ünnepi asszonyviselet réklijét, egy villányi és egy újpetrei gyűjtésemből származó réklit szeretnék részletesebben bemutatni.

1. kép – egész elölről

|  |  |
| --- | --- |
| **Villány** | **Újpetre** |
| laza, bő, lebegő aljú | szorosabb, testhez simuló |
| kordbársony | selyembrokát |
| kék | zöld-fekete |
| nyomott sorminta | rózsák, virágok |
| rejtett patentok | gombok |
| kifliujj | |

2. kép – díszítés elölről

|  |  |
| --- | --- |
| **Villány** | **Újpetre** |
| csipke szélesebb | csipke keskenyebb |
| sima gallér széles csipkével | álló gallér belevarrt és hajtogatott csipkével |
| vállon 14-14 számedli | vállon 5-5 számedli |
| csak díszgombok | masni és díszgombok |

3. kép - hátulról

|  |  |
| --- | --- |
| **Villány** | **Újpetre** |
| csipke v-alakban | csipke boltíves alakban |
| 3-3 egymásra hajtott redő | 3 szemben levarrt hajtás (szembehól), deréktől nyílik |

4. kép – ujjak

|  |  |
| --- | --- |
| **Villány** | **Újpetre** |
| 1 díszgomb | 2 díszgomb |
| egyszerű végződés | fekete és fehér csipkében végződik |
| 4-4 levarrás (számedli) | háromszögdíszítés és 5 levarrás (számedli) |

**10. dia - \*majsi vs. szederkényi rékli\***

Sajnos a jelen előadás keretei nem alkalmasak arra, hogy bővebben kifejtsem és teljes egészében bemutassam, amit kutatásom során összegyűjtöttem, de a bal oldali majsi és a jobb oldalon látható szederkényi réklik is igazolják feltevésemet: bár több közös jeggyel rendelkeznek, mégis több fontos részletben eltérnek.

**11. dia – A baranyai németek viseletét alakító tényezők**

A témában fellelhető szakirodalmak feldolgozása és kutatásom elvégzése során igazoltam a hipotézisemet, miszerint a baranyai németek viseletét alakító tényezők beazonosíthatók, ezek közül a következőket emelném ki:

Népviseletüket elsősorban befolyásolhatta eredeti lakóhelyük a német nyelvterületen (a telepítések során részben megtartották öltözködési szokásaikat) és hogy betelepítésük óta milyen népcsoportok hatása érte őket.

Továbbá az eltérések mögött állhatnak eltérő anyagi körülmények, életmódbeli különbségek vagy személyes/egyéni preferenciák is.

**12. dia – Kutatásom jövője**

Szeretném, ha a jövőben bővíthetném a kutatásom során az általam gyűjtött archív képekből és eredeti réklikből létrehozott fényképes adatbázist, és kutatásomat kiterjeszthetném a viselet egészére. Terveim közt szerepel az eredmények szélesebb körben való megismertetése, publikálása és ezzel a német nemzetiségi értékek közvetítése. Szeretném, ha a kutatásommal hozzájárulhatnék a baranyai svábok viseleteinek és ezáltal örökségének megőrzéséhez. (Hogy a német nemzetiség kultúrája fentmaradjon.)

**13. dia – Köszönetnyilvánítás**

Külön köszönetet szeretnék mondani az Újpetrei Német Önkormányzatnak és Hagyományőrző Egyesületnek és a Vokányi Német Önkormányzatnak kutatásom véghezvitelében nyújtott segítségéért, valamint a tájházakat, tájszobákat fenntartó és képeskönyveket kiadó környező települések német önkormányzatainak.

Továbbá köszönöm a lehetőséget, hogy itt lehetek és megoszthatom Önökkel (kutatásom részleteit és) német nemzetiségi kultúrám egy részét.

**14. dia - \*források\***

Itt láthatók a prezentációm elkészítéséhez felhasznált források és szakirodalmak.

**15. dia – Köszönöm a figyelmet!**

Szeretném megköszönni a tisztelt zsűri és a kedves hallgatóság figyelmét.